Kuva: Ruutukaappaus

Erkka Mikkosella on pokkaa, juuri niin kuin hyvällä toimittajalla pitääkin olla. Ylen toimittaja kysyi Venäjän ulkoministeriön edustajalta Marija Zaharovalta Tšetšenian homojen tilanteesta, eikä Zaharova pitänyt kysymyksestä lainkaan, närkästyi, tavasi Mikkosen nimen paperille ja aloitti epämääräisen uhoamisen.

“Taisin juuri voittaa ilmaismatkan Tšetšeniaan. Toivottavasti myös paluumatka on turvattu”, Mikkonen kirjoitti keskiviikkona Facebookissa.

Mikkonen kysyi ulkoministeriön edustajalta Moskovassa järjestetyssä tilaisuudessa, onko hän samaa mieltä Tšetšeniasta kaikuneiden kommenttien kanssa, joiden mukaan alueella ei ole homoseksuaaleja? Jatkokysymyksenä hän kysyi Tšetšenian homotilanteen vaikutusta Euroopan ja Venäjän väleihin yleisesti?

Zaharovan ruumiinkieli ja toiminta on erittäin kuumottavaa. Sen sijaan, että hän vastaisi suoraan Mikkoselle, hän ottaa tämän nimen ja duunipaikan ylös ja suuntaa viestinsä televisiokameran välityksellä Tšetšenian tasavaltaa johtavalle Ramzan Kadyroville, jota hän pyytää järjestämään Mikkoselle retken Tšetšeniaan asiaa tutkimaan. Zaharova painottaa, ettei kysymys kuulu Venäjän ulkoministeriölle.

“Miksi politisoit aiheen?” Zaharova kysyy läpeensä poliittisesta aiheesta, jolla varmasti on vaikutusta myös Euroopan ja Venäjän välisiin suhteisiin.

Tšetšeniasta on tänä vuonna kantautunut viestejä homojen vainoista ja joidenkin väitetään jopa kuolleen niiden seurauksena. Ylen uutisen mukaan Tšetšenian edustajat ovat toistuvasti kiistäneet väitteet. Tai on tyydytty väittämään, ettei tasavallassa yksinkertaisesti ole homoja.

Kun Zaharova kehottaa Mikkosta menemään Tšetšeniaan, toimittaja vastaa haastatelleensa jo ihmisiä, jotka ovat paenneet sieltä Moskovaan. Tämä ei ulkoministeriön edustajalle riitä, sillä hän on kovasti lähettämässä Mikkosta Tšetšeniaan.

“Lähdettekö Tšetšeniaan vai pelkäättekö", Zaharova kysyi uhmakkaasti lopuksi.

Mikkosen haastattelut Tšetšeniasta paenneiden homomiesten kanssa löytyvät täältä.